SK Úradný vestník Európskej únie C 353/15

Oznámenie o začatí čiastočného opätovného otvorenia antidumpingového prešetrovania týkajúceho sa dovozu určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike

2011/C 353/10

Svojím rozsudkom zo 17. februára 2011 vo veci T-122/09 (rozsudok) Všeobecný súd zrušil nariadenie Rady (ES) č. 1355/2008 z 18. decembra 2008, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike (1) (sporné nariadenie) v rozsahu, v akom sa týka spoločností Zhejiang Xinshiji Foods Co. Ltd a Hubei Xinshiji Foods Co. Ltd (žiadatelia).

V apríli 2011 podala Komisia odvolanie (2) s cieľom dosiahnuť zrušenie rozsudku. Odvolacie konanie stále prebieha.

1. Čiastočné opätovné začatie antidumpingového prešetrovania

Všeobecný súd prostredníctvom svojho rozsudku potvrdil žiadateľove námietky založené na porušení práv na obhajobu a nedostatku odôvodnenia rozhodnutia a následne zrušil sporné nariadenie. Všeobecný súd sa predovšetkým domnieval, že v konaní, ktoré viedlo k prijatiu sporného nariadenia, boli porušené práva žiadateľa na obhajobu a neboli im poskytnuté informácie potrebné na to, aby mohli určiť či vzhľadom na štruktúru trhu, bola úprava nákladov po dovoze, zohľadnená pri výpočte ceny výrobkov s pôvodom v Číne, primeraná. Pokiaľ ide o povinnosť uvádzať dôvody, súd sa domnieval, že dôvody na opatrenie musia byť uvedené v samotnom texte opatrenia a nesmú byť uvedené v písomných alebo ústnych vysvetleniach poskytnutých potom, ako je opatrenie už predmetom konania pred súdmi Európskej únie.

Súdy uznávajú (3), že v prípadoch, kde konanie pozostáva z niekoľkých administratívnych krokov, sa zrušením jedného z týchto krokov neruší celé konanie. Antidumpingové konanie je príkladom takého konania, ktoré pozostáva z viacerých krokov. V dôsledku toho zrušenie častí antidumpingového nariadenia, ktorým sa ukladajú konečné opatrenia, neznamená zrušenie celého postupu pred prijatím príslušného nariadenia. Na druhej strane, podľa článku 266 Zmluvy o fungovaní Európskej únie sú inštitúcie Európskej únie povinné vyhovieť rozsudku Všeobecného súdu zo 17. februára 2011. Preto majú inštitúcie Únie, s cieľom vyhovieť rozsudku, možnosť odstrániť prvky sporného nariadenia, ktoré viedli k jeho zrušeniu (4). Je potrebné poznamenať, že všetky ostatné zistenia uvedené v spornom nariadení, ktoré neboli dotknuté rozsudkom, zostávajú v platnosti.

Komisia sa preto rozhodla čiastočne opätovne začať antidumpingové prešetrovanie, ktoré sa týka dovozu určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike s cieľom vykonať uvedený rozsudok súdu, pokiaľ ide o spoločnosti Zhejiang Xinshiji Foods Co. Ltd a Hubei Xinshiji Foods Co. Ltd.

2. Postup

Keďže Komisia po porade s poradným výborom dospela k záveru, že čiastočné opätovné začatie antidumpingového prešetrovania je oprávnené, týmto čiastočne opätovne začína antidumpingové prešetrovanie, ktoré sa týka dovozu určitých upravených alebo konzervovaných citrusových plodov (najmä mandarínok atď.) s pôvodom v Čínskej ľudovej republike, začaté podľa článku 5 nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (5) („základné nariadenie“), oznámením uverejneným v Úradnom vestníku Európskej únie (6).

Ako je už uvedené, podala Komisia odvolanie. Odvolanie je obmedzené na rozsah výrokovej časti rozsudku, pretože touto časťou bolo zrušené clo, pričom však nebolo spochybnené, že dotknuté porušenie práva mohlo mať len obmedzený vplyv na výšku cla, ak vôbec nejaký. Keďže sa odvolanie netýka odôvodnenia rozsudku, Komisia zvažuje, či by bolo vhodné už teraz vyvodiť dôsledky z nesprávneho právneho posúdenia zisteného Všeobecným súdom ešte predtým, ako Súdny dvor rozhodne o odvolaní. Okrem toho Komisia preskúma aj to, či môže byť nesprávne právne posúdenie zistené Všeobecným súdom a opísané v predchádzajúcom odseku, odstránené pred rozhodnutím Súdneho dvora.

Opätovné začatie je svojím rozsahom obmedzené na vykonanie uvedeného rozsudku, pokiaľ ide o spoločnosti Zhejiang Xinshiji Foods Co. Ltd a Hubei Xinshiji Foods Co. Ltd.

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené v lehote stanovenej v bode 3 písm. a).

Komisia môže okrem toho vypočuť zainteresované strany, ak predložia žiadosť, ktorou preukážu, že existujú osobitné dôvody, na základe ktorých by mali byť vypočuté. Táto žiadosť sa musí predložiť v rámci lehoty stanovenej v bode 3 písm. b).

3. Lehoty

a) Pre strany, aby sa prihlásili a predložili informácie

Všetky zainteresované strany, ak majú byť ich stanoviská počas prešetrovania zohľadnené, sa musia prihlásiť Komisii, oznámiť svoje stanoviská a predložiť akékoľvek informácie do 20 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v uvedenej lehote.

b) Vypočutia

V rámci tej istej 20-dňovej lehoty môžu všetky zainteresované strany takisto požiadať o vypočutie Komisiou.

4. Písomné podania a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne číslo a faxové číslo zainteresovanej strany. Všetky písomné podania vrátane informácií požadovaných v tomto oznámení a korešpondencie, ktoré zainteresované strany poskytli ako dôverné, sa označia ako „Limited“ (7) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

5. Nespolupráca

V prípade, keď ktorákoľvek zo zainteresovaných strán odmietne sprístupniť alebo neposkytne potrebné informácie v lehotách alebo významnou mierou bráni v prešetrovaní, môžu sa v súlade s článkom 18 základného nariadenia vypracovať pozitívne alebo negatívne zistenia na základe dostupných skutočností.

Ak sa zistí, že niektorá zo zainteresovaných strán poskytla nesprávne alebo zavádzajúce informácie, tieto informácie sa nezohľadnia, a podľa článku 18 základného nariadenia sa môžu použiť dostupné skutočnosti. Ak niektorá zo zainteresovaných strán nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý ako v prípade, keby bola spolupracovala.

6. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu (8) a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov.

7. Úradník pre vypočutie

Treba takisto uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na úradníka pre vypočutie z Generálneho riaditeľstva pre obchod. Pôsobí ako kontaktná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a spracovaním písomne a/alebo ústne podaných stanovísk. Ďalšie informácie a kontaktné údaje môžu zainteresované strany nájsť na internetových stránkach úradníka pre vypočutie na webovej lokalite Generálneho riaditeľstva pre obchod (http://ec.europa.eu/trade).

(1) Ú. v. EÚ L 350, 30.12.2008, s. 35.

(2) C-195/11 P.

(3) Vec T-2/95, Industrie des poudres sphériques (IPS)/Rada (1998), Zb. II-3939.

(4) Vec T-98/95, Industrie des poudres sphériques (IPS)/Rada (2000), Zb. I-08147.

(5) Ú. v. EÚ L 343, 22.12.2009, s. 51.

(6) Ú. v. EÚ C 246, 20.10.2007, s. 15.

(7) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní článku VI dohody GATT z roku 1994 (antidumpingová dohoda).

(8) Ú. v. ES L 8, 12.1.2001, s. 1.